Det ultimative værktøj til gør-det-selv-folket?

Gør-det-selv-entusiaster og hobbyhackere kender frustrationen: løse ledninger, breadboards, ekstra moduler og konstant skiften mellem værktøjer. Det er netop den barriere, firmaet Kode forsøger at fjerne med deres nye produkt, Kode Dot. Ambitionen er klar – at gøre det langt nemmere at bygge, teste og fremvise elektronikprojekter uden at rode skrivebordet til eller starte helt forfra hver gang.

Kode Dot beskrives som et “elektronikværksted i lommeformat”, og det er ikke helt ved siden af. Hjernen i enheden er et ESP32-P4-chip, som giver adgang til både wifi og Bluetooth, men også mere nicheprægede funktioner som infrarød kommunikation, NFC og RFID. Det betyder, at den samme enhed kan bruges til alt fra at programmere en skræddersyet fjernbetjening til at skrive NFC-tags til hjemmet eller eksperimentere med trådløs kommunikation.

Det særlige er dog ikke kun antallet af funktioner, men måden de er samlet på. I stedet for at bygge hvert projekt op fra bunden kan Kode Dot fungere som fast platform. Tilsluttes den en computer, kan den automatisk starte scripts, og den kan bruges til at styre motorer, lamper eller små robotter – endda via bevægelser og gestik. For mere avancerede brugere er der mulighed for at udvide funktionaliteten med ekstra moduler som kamera eller RF-enheder, hvis projekterne vokser.

Set med forbrugerbriller kan Kode Dot blive særligt interessant for dem, der gerne vil i gang med elektronik og kodning, men som bliver afskrækket af kompleksiteten. Her lover Kode en mere tilgængelig indgang, hvor idé og eksperiment kommer før kabler og opsætning. Samtidig kan erfarne brugere spare tid og få et mere mobilt værktøj, der kan tages med i tasken.

Præsentation af Kode Dot.

Kode Dot sælges i øjeblikket via Kickstarter, hvor prisen ligger på omkring 830 kroner, og leveringerne ifølge planen starter i juli 2026. Spørgsmålet er, om den lille enhed kan leve op til de store løfter – men hvis den gør, kan Kode Dot meget vel blive fast inventar hos både hobbyhackere og gør-det-selv-folk, der vil have mere funktionalitet med færre kompromiser.

Det ultimative værktøj til gør-det-selv-folket?